Homofilisaken i et maktperspektiv
Jeg har med interesse, men også med stigende grad av undring, lest Lærenemndas uttalelse om ”Skriftforståelse og skriftbruk med særlig henblikk på homofilisaken”, samt artiklene i Luthersk Kirketidende nr 5 2006 om samme sak. Bidragene mangler i stor grad et maktkritisk perspektiv. De synes i behandlingen av spørsmålet om homofili ikke å være opptatt av spørsmålet om hvem som sitter på makt og hvem som utsettes for makt. I de mange teologiske bidrag de siste årene fra frigjøringsteologi, feministteologi og ganske mange retninger av kontektstuell teologi, er nettopp dette et viktig anliggende. I et maktperspektiv spør en seg: Vil det man kommer fram til ramme en utsatt gruppe, eller en sterk gruppe? Lager vi en teologi på vegne av andre eller oss selv? Å arbeide teologisk uten å forholde seg til spørsmålet om makt, tror jeg kan være tilslørende og i verste fall farlig. Det er også et spørsmål om det er bibelsk.  Her har nettopp en ”teologi nedenfra”, som frigjøringsteologien og feministteologien utgjør, gitt vesentlige bidrag. De har hjulpet oss til å se saken nedenfra, fra perspektivet fra de som ikke besitter makten (selv om spørsmålet om hvem som besitter makt selvsagt må drøftes i makt-motmakt perspektiv). De har videre hjulpet oss til å se på konsekvensene av teologien.
Nå er jeg klar over at mandatet til Lærenemnda er skriftforståelse og skriftbruk. En avgrenser seg fra mange andre aspekter ved homofilispørsmålet. Dette gjøres klart i innledningen av uttalelsen. Likevel mener nemnda tydeligvis at en har behandlet spørsmålet grundig nok til å treffe en avgjørelse. En mener altså at det er nok å arbeide med skriftbruk og skriftforståelse i dette spørsmålet uten f.eks å berøre at de homofile var en gruppe som ble massakrert under 2. verdenskrig, og som har vært traumatisert av storsamfunnet inntil vår tid.
Tar en utgangspunkt fra et maktperspektiv kan en f.eks ha følgende testspørsmål: 

Er gruppen vi skal finne etiske svar for oss selv eller andre?

Er dette en gruppe som stor makt i samfunnet, som historisk sett er mektige og har innflytelse?
Har denne gruppen tradisjonelt sett vært en del av kirkens maktapparat?

Har kirken behandlet gruppen med verdighet ?

Er gruppen selv representert og får delta i utviklingen av en etikk?

Svarene å på spørsmålene ovenfor er ganske klare i homofilispørsmålet. Da bør kirken også utvise meget stor forsiktighet. Når en diskuterer en forholdsvis liten gruppe som historisk sett har vært utsatt for forfølgelser og trakasseringer, som kirken selv har behandlet uten særlig respekt, som neppe kan sies å være noen trussel for samfunnet,  så bør alle alarmklokker ringe.

Når dertil kirkens egen lærenemnd ikke lar gruppen selv delta i behandlingen (annet enn i konsultasjoner), kimer alarmklokkene. For meg synes det svært kritikkverdig av Lærenemnda å ikke trekke slike perspektiver inn før en trekker en endelig konklusjon. Videre bør en i et seriøst etisk arbeid også skjele til konsekvensene av det en kommer fram til. Er det slik at en eventuell aksept av homofil samliv truer samfunnet eller ekteskapet? Det er vanskelig å skjønne at det skulle det. Og videre: Hva er konsekvensene av et nei til homofilt samliv?
Det er riktig at Jesus satte grenser. Selvfølgelig gjorde han det. Men Nye Testamentet og Skriften i sin helhet har et helt klart maktperspektiv som frigjøringsteologien har gjenfunnet: Det er ikke den svake og nedbøyde som hele tiden utfordres. Det er tvert imot den sterke, det er de religiøse og politiske makthavere, de som har definisjonsretten og all annen rett innen rekkevidde som i særlig grad må endre seg og skifte sinn. Dette er perspektivet. Det er den arrogante makt som truer Guds rike. De sørgende skal derimot trøstes. Selvfølgelig skal også grupper som står svakt i et maktperspektiv også utfordres og korrigeres i blant. Ingen er fritatt korreksjon. Men da må det utvises ydmykhet. Perspektivet må være klart.  I Lærenemdas uttalelse og i mange av kommentarene er maktperspektivet borte. Et grunnleggende anliggende i Bibelen er glemt.

